На северу Грчке се, након Коринтског рата, појавио моћни непријатељ. Био је то Халкидички савез на челу са Олинтом. У његов састав улазили су скоро сви градови Халкидикија и многи македонски градови. Убрзо је Халкидички савез постао много моћнији од Беотијског. Располагао је многобројним лукама, рудницима злата, великим новчаним средствима и богатим шумама. Савез је отпочео са преговорима са Атином и Тебом против Пелопонеског савеза. Спартанци објавише рат Халкидикију. За борбу су формирали армију од 10.000 људи. У то време пада и почетак реорганизације читаве спартанске државе преласком са натуралне на еластичнију новчано-привредну базу. Савезничке државе своје обавезе могле су заменити плаћањем данка.